 माधो बी ए तमाशा दिखन घरा दा गेया हा ते उत्थें जाई पता लगा जे ए तां इक सौ रपै पैहलें गै उनां की सुना दे न जे फौजा च आई कोई घरां दा नां नईं लैंदा, न खाने दी चिन्ता, न कपड़े दी फिकर।  जिन्ना खलोन्दा खाओ, जिन्ना हंडदा हंडाओ ते कम-कुम किश बी नईं, थोड़ी नेई लफ्ट-राईट कीती त बरा सारा ध्याड़ा बन्नै न बापू दा डर माऊ दियां झिड़कां।  अपनी नींदरा उठो ते अपनी नींदरा सौ"। माधो इक निक्के ने जमीदारै दा जागत हा ओ खाली हत्थ थोड़े ने उठन-बौन कन्ने कदी थकने आला नखो इत्थे तां सवेरे छों लेई राती तक हल बाओ, डंगरे आस्ते चारा बड्डो टुक्को, डंगरें गी पानी पिलाओ ते फ्ही राती ढिड्डे पर हत्थ रखी लेटी जाओ ते नींदरा की उड़ीको जे नींदर नईं आवें तां ? तां तारे गिनो।  इनां गल्लं की सोची बचारी उन्नी बी अपनी किस्मत परखने दी सोची।  नवां-ब्याह, गोरी दे नवें ते सजरे नखरे ने उदे पैर भारे कीते "दुए दे घरे दी सारी छों अपने घरे दी अद्धी गै खरी।  जे रूट्टी नईं तां गल्ला ते हैन, गल्ला नै ढिड्ड भरगे।  पर गल्लां बी इन्नियां किन्नियां होदियां न जे गल्लां बी मुक्की गेइयां तां कैदे ने ढिड्ड भरगे !"माधो पी सोचन लगा " पी, पी असीं गम खांगे ते अत्थरूं पीगे। " ए सोची ओ आपूं गै हस्सन लगा उस्सी सनोचा जे फौजी अफसर उनां की समझांदा जे "साला च दाऊ" म्हीने दी छुट्टी घरा तक कराया औन जान।  ए सुनदे गै माधो दिलै च मनोती ते मिनतां करन लगा।  बापू की समझांग जे उदा कर्जा इत्थैं रेई कदी नईं मुक्कन लगा।  साहूकारां सारी रत तां पी लैती दी ऐ, चम बी निगली जानां।  मैं भरती होई दाऊं सालें च गै सारा कर्जा मकाई देङ ते पी अस बी साहूकारी करगे। 